Sarah Bernhardt is am 22. Okdowa 1844 in Paris gebore worre. Sie war die Dochta vun de Julie Bernardt, änre jiedische Niedalännerin. Bis zu ihrm achde Lewnsjohr wurd se vun änre Amm versorgd, donn is se in ä Pangsjonad kumme unn mid zehne in ä Kloschdaschul noch Wersai. De Duc de Morny, wu än Halbbruda vum Napoléon III. und de Liebhawa vun ihre Mudda gewesse is, hot re mid verzeh Johr ä Ausbildung als Schauschbielerin an de Comédie-Française vermiddld, was schun domols als was bsunneres galt. Vier Johr schbäta, als se sisch schun Sarah Bernhardt genonnt hot, hot se ihr Bienedebü mit de Titlroll in Iphigénie vum Racine g'hbd. Ihr Laufbohn is donn korz druff faschd gschaiderd: Noch äm Schdraid mit änre Kolleschin wurd Sarah entlosse unn konnt ä paar Johr long nur klääne, ubedaidnd Rolle uf klääne Biene schbiele. 1864 wurd ihrn Sohn Maurice in Paris gebore. Soin Vadder war de belgisch Firschd Henri de Ligne, den se in Brissl kennegelernd hod unn der se aa hairade wolld, awwer soi Familje hot des verhinnerd.